**Javna agencija za knjigo Republike Slovenije** (v nadaljevanju: JAK) na podlagi Zakona o Javni agenciji za knjigo Republike Slovenije ( Uradni list RS, št. 112/07, 40/12 – ZUJF in 63/13), 56. člena Zakona o knjižničarstvu (Uradni list RS, št. 93/01, 96/02 in 92/15), Pravilnika o izvajanju knjižničnega nadomestila ( Uradni list RS, št. 87/01, 96/02 – ZUJIK in 92/15), Zakona o uresničevanju javnega interesa za kulturo ( Uradni list RS, št. 77/07 – uradno prečiščeno besedilo, 56/08, 4/10, 20/11 in 111/13), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 19/2009 in 10/14) **objavlja**

**Javni razpis za izbor izvajalcev na področjih podeljevanja delovnih štipendij iz naslova knjižničnega nadomestila za leto 2016**

**(v nadaljevanju: JR5–KN–2016)**

**Naziv in sedež naročnika**

Javna agencija za knjigo Republike Slovenije, Metelkova 2b, 1000 Ljubljana.

**1. Predmet in namen razpisa**

Predmet razpisa je izbor stanovskih društev, ki bodo avtorjem podeljevala delovne štipendije za ustvarjalnost iz naslova knjižničnega nadomestila kot oblike podpore avtorjem knjižničnega gradiva, ki je predmet javnega posojanja v splošnih knjižnicah.

JAK bo na podlagi tega razpisa izbrala največ 5 (pet) stanovskih društev na področjih podeljevanja delovnih štipendij za ustvarjalnost iz naslova knjižničnega nadomestila v letu 2016, na vsakem področju največ eno (1) društvo.

**2. Razpisno področje**

Razpis je namenjen stanovskim društvom, ki opravljajo naloge na naslednjih področjih: leposlovje, prevodi, ilustracija, fotografija, glasba, film.

Stanovska društva so tista društva, ki pretežno opravljajo dejavnosti, vezane na status ustvarjalcev na posameznih področjih kulture, njihovo reprezentativnost pa potrjuje število članov društva. Na razpisu lahko kandidirajo stanovska društva, ki najmanj 3 (tri) leta delujejo na področjih, ki so predmet knjižničnega nadomestila (v nadaljevanju: upravičene osebe).

**3. Cilj razpisa**

Cilj razpisa je zagotavljanje boljših pogojev za ustvarjalnost avtorjev s področij leposlovja, prevodov, ilustracije, fotografije, glasbe in filma.

**4. Okvirna vrednost javnega razpisa JR5–KN–2016 ter obdobje in način za porabo dodeljenih sredstev**

Višina sredstev,namenjenih financiranju in izvedbi programa podeljevanja delovnih štipendij iz naslova knjižničnega nadomestila za leto 2016 znaša **303.878,00 EUR.**

Dodeljena proračunska sredstva morajo biti porabljena v proračunskem letu 2016 oz. v plačilnih rokih, kot jih določa veljavni zakon o izvrševanju proračuna Republike Slovenije.

JAK bo z izbranimi izvajalci programa podeljevanja delovnih štipendij iz naslova knjižničnega nadomestila za leto 2016 sklenila pogodbo o sofinanciranju v okviru proračunskih možnosti.

JAK bo v prvi fazi javnega razpisa JR5–KN–2016 preverila izpolnjevanje pogojev prijaviteljev.

V drugi fazi javnega razpisa JR5–KN–2016 bo vloge prijaviteljev ocenila pristojna strokovna komisija po razpisnih kriterijih, nato pa bo JAK najkasneje do konca junija 2016 izdala odločbo o financiranju in izvedbi kulturnega programa podeljevanja delovnih štipendij iz naslova knjižničnega nadomestila.

**5. Višina sofinanciranja in upravičeni stroški**

Skladno s 6. in 10. členom Pravilnika o izvajanju knjižničnega nadomestila se bo skupna višina sredstev za leto 2016, namenjena delovnim štipendijam, razdelila izbranim izvajalcem po naslednjih deležih:

* avtorji izvirnih monografskih publikacij 60 % (predvidoma 182.326,80 EUR);
* prevajalci monografskih publikacij 20 % (predvidoma 60.775,60 EUR);
* ilustratorji in fotografi monografskih publikacij 15 % (predvidoma 45.581,70 EUR);
* avtorji glasbe, avtorji besedil glasbe 2,5 % (predvidoma 7.596,95 EUR);
* režiserji filmov, avtorji scenarijev in direktorji fotografije 2,5 % (predvidoma 7.596,95 EUR).

Upravičeni stroški financiranja izvedbe programa podeljevanja delovnih štipendij iz naslova knjižničnega nadomestila so stroški, nastali pri aktivnostih, ki so v celoti ali delno v neposredni zvezi s financiranjem in izvedbo programa podeljevanja delovnih štipendij iz naslova knjižničnega nadomestila, so v skladu s predmetom in namenom razpisa ter niso sofinancirani iz drugih javnih virov.

Kot upravičen strošek pri podeljevanju delovnih štipendij iz naslova knjižničnega nadomestila JAK izbranim stanovskim društvom prizna režijske stroške v višini največ 15% dodeljenih sredstev za posamezno področje oz. največ 20.000,00 EUR.

**6. Pogoji za sodelovanje na javnem razpisu JR5–KN–2016**

Prijavitelji na javni razpis JR5–KN–2016 morajo izpolnjevati naslednje pogoje:

* da so registrirani kot društvo ali zveza društev, ki opravlja stanovsko vlogo na področjih leposlovja, prevodov, ilustracij, fotografije, glasbe ali filma;
* da kot stanovsko društvo najmanj tri (3) leta kontinuirano delujejo vsaj na enem od področij, ki so predmet razpisa;
* da prijavljajo program na področjih podeljevanja delovnih štipendij iz naslova knjižničnega nadomestila, katerega zaprošeni znesek financiranja ne presega najvišjega zneska, opredeljenega pod 5. točko razpisa;
* da prijavljeni program podeljevanja delovnih štipendij iz naslova knjižničnega nadomestila upošteva določilo 10. člena Pravilnika o izvajanju knjižničnega nadomestila, po katerem članstvo avtorja v društvu ni odločilno za pridobitev štipendije;
* da so v primeru, da so bili v obdobju 2013–2015 pogodbena stranka JAK, izpolnili vse pogodbene obveznosti;
* da prijavljajo program na področjih podeljevanja delovnih štipendij iz naslova knjižničnega nadomestila, ki bo v celoti realiziran v letu 2016;
* da se z istim programom na javni razpis JR5–KN–2016 prijavljajo samo enkrat.

**7. Kriteriji za ocenjevanje vlog**

|  |  |  |
| --- | --- | --- |
| **Zap. št.** | **Razpisni kriteriji/merila**  | **Možno št. točk** |
| 1. | število članov društva, obseg stanovske dejavnosti društva in skladnost ciljev štipendiranja s cilji razpisa in Pravilnikom o izvajanju knjižničnega nadomestila | **10** |
| 2. | predlagane vrste štipendij, stimulativnost višine posamezne štipendije ter predvidene kategorije in število avtorjev, ki bodo upravičeni do štipendije | **5** |
| 3. | pogoji za sodelovanje avtorjev na razpisih ter kriteriji za dodeljevanje štipendij in merila za njihovo uporabo, opredeljeni v pravilnikih stanovskega društva za podeljevanje štipendij  | **5** |
| 4. | Višina režijskih stroškov (do 5% = 5 točk; do 10% = 3 točke, do 15 % = 1 točka) | **5** |
|  | **Skupno število točk** | **25** |

Kriteriji javnega razpisa JR5–KN–2016 so ovrednoteni s točkami, pri čemer je pri posameznem kriteriju navedeno najvišje možno število točk. Izbrani bodo tisti izvajalci programov štipendiranja, ki jih bo JAK na predlog pristojne strokovne komisije za knjižno in revijalno produkcijo s področja leposlovja in humanistike uvrstila na seznam odobrenih izvajalcev. Najvišje število prejetih točk za posamezen program izvajalca je 25.

**8. Rok in način oddaje vlog**

Vloga mora biti izpolnjena na predpisanem razpisnem obrazcu in mora vsebovati vse obvezne priloge in podatke, določene v razpisni dokumentaciji.

Prijavitelji morajo v celoti izpolnjeno vlogo predložiti na naslov:

JAK, Metelkova 2b, 1000 Ljubljana **do 3. 5. 2016** oziromanajkasneje tega dne oddati na pošti kot priporočeno pošiljko v zapečateni ovojnici z izpisom na prednji strani: **NE ODPIRAJ – PRIJAVA NA RAZPIS z oznako JR5–KN–2016 in z obvezno navedbo DELOVNE ŠTIPENDIJE IZ NASLOVA KNJIŽNIČNEGA NADOMESTILA – DRUŠTVA.**

**Na hrbtni strani ovitka mora biti navedba vlagatelja: uradni naziv in naslov (sedež).**

Rok za zbiranje vlog prične teči na dan objave javnega razpisaJR5–KN–2016 v Uradnem listu RS, dne **1. 4. 2016** in traja do izteka zadnjega dne roka za oddajo vlog, ki je **3. 5. 2016**.

Prijavni obrazec mora biti izpolnjen v celoti, datiran, žigosan in podpisan s strani odgovorne osebe prijavitelja oziroma izpolnjen skladno z zahtevami.

Hkrati mora prijavitelj najkasneje tega dne prijavni obrazec OBR-KN poslati po elektronski pošti na naslov: vlasta.vicic@jakrs.si v tekstovnem dokumentu (npr. Word, Open Office), zadeva/subject elektronskega sporočila pa naj vsebuje naziv prijavitelja in oznako »za KN«.

Prijava je vložena pravočasno, če jo JAK prejme, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje na pošto. Prijavo je možno oddati osebno na naslovu JAK v času uradnih ur.

**9. Izpolnjevanje razpisnih pogojev, način obravnavanja vlog in odločanje o izboru**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na JAK imenuje direktor JAK.

Vloge, ki ne bodo izpolnjene v celoti na originalnem, datiranem, žigosanem in podpisanem prijavnem obrazcu oz. ne bodo izpolnjene v skladu z zahtevami dokumentacije javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih v roku petih (5) dni po prejetju poziva JAK, dopolnijo. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozno se bo štela vloga, ki ne bo oddana do vključno 3. 5. 2016. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali razpisnih pogojev, bodo kot neupravičene osebe izločeni iz nadaljnje obravnave s sklepom o zavrženju.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se predlagatelj strinja s pogoji in kriteriji javnega ciljnega razpisa** **JR5–KN–2016.**

Pravočasne in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločil direktor JAK z odločbo o sofinanciranju.

Odpiranje vlog bo potekalo na JAK, Metelkova 2b, 1000 Ljubljana in se bo pričelo 5. 5. 2016.

**10. Plačilo tarife ob prijavi na javni razpis**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni priložiti k vlogi potrdilo o plačilu tarife v višini 25,00 EUR. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**11. Razpisna dokumentacija**

Razpisna dokumentacija obsega:

* besedilo razpisa JR5–KN–2016,
* prijavni obrazec OBR–KN.

Predlagatelj mora ob prijavi na razpis priložiti naslednjo dokumentacijo:

* v celoti izpolnjen, žigosan in podpisan originalni prijavni obrazec OBR–KN,
* pravilnik o podeljevanju delovnih štipendij društva,
* potrdilo o plačilu tarife v višini 25,00 EUR, skladno s Tarifo za izvajanje storitev Javne agencije za knjigo RS.

Razpisna dokumentacija je na voljo na spletni strani JAK www.jakrs.si, kjer so tudi vsi drugi podatki, povezani z izvedbo javnega razpisa (zakonski in podzakonski akti, imena članov strokovnih komisij idr.).

Razpisno dokumentacijo lahko zainteresirani v razpisnem roku dvignejo v glavni pisarni JAK v času uradnih ur.

**12. Dodatne informacije**

Dodatne informacije so na voljo na spletni strani JAK [www.jakrs.si](http://www.jakrs.si), na elektronskem naslovu gp.jakrs@jakrs.si oz. pri strokovni svetovalki JAK vsak delavnik med 10. in 12. uro:

Vlasta Vičič, tel: 01 369 58 26, vlasta.vicic@jakrs.si.

Aleš Novak

 direktor Javne agencije za knjigo RS